ባለሥልጣኑ 189 የፌደራል ተቋማት አሽከርካሪዎች የግንዛቤ ማሳደጊያ ሥልጠና እንደሚሠጥ አስታወቀ
በአዲስ አበባ ከተማ ለሚገኙ 189 የሚደርሱ የፌደራል ተቋማት አሽከርካሪዎች የግንዛቤ ማሳደጊያ ሥልጠና እንደሚሠጥ የፌደራል ትራንስፖርት ባለሥልጣን አስታወቀ ።የባለሥልጣኑ የህዝብ ግንኙነትና ኮሚኒኬሽን ዳይሬክተር አቶ ይግዛው ዳኘው ለዋሚኮ እንደገለጹት ባለሥልጣኑ ከህዳር 5 እስከ 7 ድረስ በፌደራል ተቋማት በሹፌርነት አገልግሎት በመሥጠት ላይ ያሉትን አሽከሪካሪዎች በሦስት ዙር ሥልጠና ለመሥጠት ተዘጋጅቷል ።እንደ አቶ ይግዛው ገለጻ ከመጪው ማክሰኞ ዕለት ጀምሮ የሚሠጠው ሥልጠና የትራፊክ አደጋን ለመቀነስ የተጀመረው አገራዊ ንቅናቄ አካል ነው ።በአገሪቱ የትራፊክ አደጋ እያደገ በመምጣቱ ምክንያት በሰው፣ በአካል፣ በንብረት ላይ  የሚደርሰው ጉዳት እየጨመረ መምጣቱን የጠቆሙት አቶ ይግዛው በፍጥነት ማሽከርከርና የአሽከሪካሪዎች ስነ ምግባር ጉድለት ለአደጋው መጨመር በዋነኛነት የሚጠቀሱ  ምክንያቶች ናቸው ተብሏል ።በአገር ደረጃ በተጀመረው የተቀናጀ የግንዛቤ ማስጨበጫ ሥራ የትራፊክ  አደጋ በተወሰነ ደረጃ  መቀነሱን የሚናገሩት አቶ ይግዛው በ2008 ዓም ከተመዘገበው የ11 በመቶ የትራፊክ  አደጋ ዕድገት በ2009 ወደ  4ነጥብ  4 በመቶ መውረዱን  አስረድተዋል ።ለትራፊክ  አደጋውን  ይበልጥ  ለመቀነስም  የፌደራል  ትራንስፖርት ባለሥልጣን   የእግረኞች የቅጣት መመሪያን እያረቀቀ   መሆኑን አቶ ይግዛው አመልክተዋል ።